Document ID: 31984R3686

*****
ΚΑΝΟΝΙΣΜΟΣ (ΕΟΚ) αριθ. 3686/84 ΤΟΥ ΣΥΜΒΟΥΛΙΟΥ
της 19ης Δεκεμβρίου 1984
για την τροποποίηση του κανονισμού (ΕΟΚ) αριθ. 358/79 περί των αφρωδών οίνων των παραγομένων στην Κοινότητα, που ορίζονται στο σημείο 13 του παραρτήματος ΙΙ του κανονισμού (ΕΟΚ) αριθ. 337/79
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι η αποκτηθείσα πείρα οδηγεί στο να επανέλθουν ορισμένες τροποποιήσεις στον κανονισμό (ΕΟΚ) αριθ. 358/79 (3) όπως τροποποιήθηκε τελευταία από τον κανονισμό (ΕΟΚ) αριθ. 3456/80 (4) για να ληφθεί υπόψη η τεχνολογική εξέλιξη και να διασφαλισθεί η συνάφεια των διαφόρων διατάξεων που αφορούν την κοινή οργάνωση της αμπελοοινικής αγοράς·
ότι, για την καλύτερη ενημέρωση των παραγωγών αφρωδών οίνων, του εμπορίου και των καταναλωτών πρέπει να καθορισθεί ότι οι διατάξεις που διέπουν την κατεργασία των «αφρωδών οίνων ποιότητας» εφαρμόζονται επίσης στους «αφρώδεις οίνους ποιότητας που παράγονται εντός καθορισμένων περιοχών·
ότι η εφαρμογή των συγχρόνων μεθόδων κατεργασίας, η ευαισθησία ορισμένων οίνων που χρησιμοποιούνται για τη σύνθεση της cuvee και το ποιοτικό επίπεδο της παραγωγής δικαιολογούν τη μείωση της ελάχιστης διάρκειας της διαδικασίας κατεργασίας για τους αφρώδεις οίνους ποιότητας από εννέα σε έξι μήνες, όταν η ζύμωση που προορίζεται να τους καταστήσει αφρώδεις γίνεται σε κλειστή δεξαμενή· ότι αντίθετα προκειμένου να βελτιωθεί η ποιότητα αυτών των αφρωδών οίνων, πρέπει να παραταθεί η διάρκεια της ζύμωσης που προορίζεται να καταστήσει την cuvee αφρώδη και η διάρκεια της επαφής της cuvee με τις οινολάσπες·
ότι, για να περιοριστεί η κατεργασία των αφρωδών οίνων ποιότητας αρωματικού τύπου στη χρήση παραδοσιακών πρακτικών, είναι αναγκαίο να διευκρινισθεί ότι αυτοί οι αφρώδεις οίνοι παράγονται μόνο από γλεύκη σταφυλής ή από γλεύκη σταφυλής μερικώς ζυμωθέντα που προέρχονται από ορισμένες ποικιλίες· ότι πρέπει ωστόσο να προβλεφθεί ότι τέτοιοι οίνοι μπορούν να παράγονται από οίνους που λαμβάνονται από σταφύλια της ποικιλίας Prosecco τα οποία συγκομίζονται σε ορισμένες περιοχές της Ιταλίας, δεδομένου ότι αυτοί οι οίνοι χρησιμοποιούνται, κατά παράδοση, για την παραγωγή αφρωδών οίνων αρωματικού τύπου·
ότι, για να διασφαλισθεί η ποιότητα των αφρωδών οίνων ποιότητας αρωματικού τύπου, πρέπει να διευκρινισθεί ότι η χρησιμοποίηση των παραδοσιακών πρακτικών περιλαμβάνει τον έλεγχο της ζύμωσης με απλή ψύξη ή με άλλα φυσικά μέσα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 358/79 τροποποιείται ως εξής:
1. Το άρθρο 2 συμπληρώνεται με το ακόλουθο εδάφιο:
«Οι διατάξεις του παρόντος κανονισμού, εκτός του τίτλου ΙΙ, εφαρμόζονται επίσης στους αφρώδεις οίνους ποιότητας οι οποίοι παράγονται εντός καθορισμένων περιοχών, όπως αυτοί ορίζονται από τον κανονισμό (ΕΟΚ) αριθ. 338/79, και εφόσον αυτές δεν προβλέπονται στον τελευταίο αυτό κανονισμό.»
2. Η επικεφαλίδα του τίτλου ΙΙΙ τροποποιείται ως εξής:
«Τίτλος ΙΙΙ
Ειδικές διατάξεις για τους αφρώδεις οίνους ποιότητας και τους αφρώδεις οίνους ποιότητας που παράγονται σε καθορισμένες περιοχές».
3. Το άρθρο 17 αντικαθίσταται από το ακόλουθο κείμενο:
«Άρθρο 17
1. Η διάρκεια της διαδικασίας επεξεργασίας των αφρωδών οίνων ποιότητας και των αφρωδών οίνων ποιότητας που παράγονται σε καθορισμένες περιοχές, διαδικασία η οποία περιλαμβάνει την παλαίωση στην επιχείρηση παραγωγής και υπολογίζεται από την αρχή της ζύμωσης που προορίζεται να τους καταστήσει αφρώδεις, δεν μπορεί να είναι:
α) κατώτερη από έξι μήνες, όταν η ζύμωση που προορίζεται να καταστήσει τους οίνους αφρώδεις έγινε σε κλειστή δεξαμενή·
β) κατώτερη από εννέα μήνες, όταν η ζύμωση που προορίζεται να καταστήσει τους οίνους αφρώδεις έγινε σε φιάλη.
2. Η διάρκεια της ζύμωσης η οποία αποσκοπεί στο να καταστήσει την cuvee αφρώδη και της επαφής της cuvee με τις οινολάσπες πρέπει να είναι τουλάχιστον ίση προς τις ακόλουθες περιόδους:
α) για τη ζύμωση σε κλειστή δεξαμενή:
- 80 ημέρες,
- 30 ημέρες, αν η ζύμωση γίνεται μέσα σε δοχεία εφοδιασμένα με αναδευτήρα·
β) για τη ζύμωση σε φιάλη: 60 ημέρες.
3. Πριν από την 1η Σεπτεμβρίου 1987, το Συμβούλιο, μετά από πρόταση της Επιτροπής αποφασίζοντας με ειδική πλειοψηφία, μπορεί να τροποποιήσει τις προθεσμίες για τη διάρκεια της ζύμωσης και επαφής με οινολάσπες που προβλέπονται στην παράγραφο 2 με τρόπο που να συμφωνεί με την επιστημονική πρόοδο και την εξέλιξη της τεχνολογίας.
4. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία του άρθρου 67 του κανονισμού (ΕΟΚ) αριθ. 337/79.»
4. Στο άρθρο 18, η παράγραφος 1 αντικαθίσταται από το ακόλουθο κείμενο:
«1. Για την παραγωγή αφρωδών οίνων ποιότητας αρωματικού τύπου και αφρωδών οίνων ποιότητας που παράγονται σε καθορισμένες περιοχές, αρωματικού τύπου, η cuvee συνίσταται αποκλειστικά από γλεύκη σταφυλής ή από μερικώς ζυμωθέντα γλεύκη σταφυλής που προέρχονται από ποικιλίες αμπέλου των οποίων ο κατάλογος περιέχεται στο παράρτημα.
Ωστόσο, για την παραγωγή αφρώδους οίνου ποιότητας αρωματικού τύπου μπορούν να χρησιμοποιούνται, για τη σύσταση της cuvee, οίνοι που παράγονται από σταφύλια της ποικιλίας Prosecco τα οποία συγκομίζονται στις περιοχές Trentino-Alto Adige, Veneto και Friuli-Venezia Giulia.
Ο έλεγχος της ζύμωσης πριν και μετά τη σύσταση της cuvee, προκειμένου να καταστεί η cuvee αφρώδης, μπορεί να γίνεται μόνο με απλή ψύξη, ή με άλλα φυσικά μέσα.
Απαγορεύεται η προσθήκη liqueur d'expedition.»
5. Το άρθρο 22 αντικαθίσταται από το ακόλουθο κείμενο:
«Άρθρο 22
Επιτρέπεται η κατοχή με σκοπό την πώληση, η διάθεση, και η εξαγωγή μέχρι εξάντλησης των αποθεμάτων των αφρωδών οίνων κατά την έννοια του παραρτήματος ΙΙ σημείο 13 του κανονισμού (ΕΟΚ) αριθ. 337/79 που ανταποκρίνονταν στις διατάξεις του παρόντος κανονισμού οι οποίες ίσχυαν τη στιγμή της παραγωγής τους και των οποίων οι συνθήκες παραγωγής ή ορισμένα αναλυτικά χαρακτηριστικά δεν είναι πλέον σύμφωνα με τις διατάξεις του παρόντος κανονισμού λόγω της τροποποίησής του.»
Άρθρο 2
Ο παρών κανονισμός αρχίζει να ισχύει την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1984.

Labels: 17